[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 9.7.2009

COM(2009) 341 окончателен

ДОКЛАД НА КОМИСИЯТА ДО СЪВЕТА, ДО ЕВРОПЕЙСКИЯ ПАРЛАМЕНТ, ДО ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И ДО КОМИТЕТА НА РЕГИОНИТЕ

Годишен доклад на Европейската комисия относно Инструмента за стабилност през 2008 г. {SEC(2009)932}

Въведение

Настоящият доклад се представя на Европейския парламент и на Съвета в съответствие с изискването за отчетност, постановено в член 23 от Регламент (ЕО) № 1717/2006 на Европейския парламент и на Съвета от 15 ноември 2006 г. за установяване на Инструмент за стабилност (Регламент ИзС). Този член гласи:

„Комисията проверява напредъка, постигнат при изпълнение на мерките, приети по силата на настоящия регламент и предоставя на Европейския парламент и на Съвета годишен отчет относно изпълнението на помощта. Отчетът се предава също на Европейския икономически и социален комитет и на Комитета на регионите. Отчетът съдържа информация за предишната година относно финансираните мерки, и информация за резултатите от дейностите по мониторинг и оценка и изпълнението на бюджетните ангажименти и плащания, разбити по страни, региони и сектори на сътрудничество“.

Настоящият доклад се представя и като допълнение на вече предоставената информация в съответствие с изискването за отчетност по член 6, параграф 6 от Регламент ИзС. Настоящата практика, установена от Комисията от 2007 г. насам, се състои в това Комисията да информира систематично Съвета и Европейския парламент за извънредните мерки за помощ, които предстои да бъдат подкрепени по линия на ИзС като част от ответната реакция на ЕС при криза. За да бъде възможно спазването на изискванията за отчетност за всяка отделна програма, годишните доклади също така предоставят обща актуализирана информация за изпълнението на всички текущи мерки, описани по-горе, включително онези аспекти, за които не е било възможно да се предостави информация при започване на изпълнението. Тази актуализирана информация е предоставена в приложенията към доклада.

1. Контекст на Инструмента за стабилност

1.1. Ответна реакция при криза

В продължение на няколко години приносът на Комисията за ответните реакции на Съюза при кризисни ситуации се осъществяваше чрез външните инструменти на Общността , било то в отговор на природни бедствия или при политически кризи в трети страни, като в последния случай този принос често съпровожда Съвместни действия на ЕС по Общата външна политика и политика на сигурност (ОВППС) или по Европейската политика за сигурност и отбрана (ЕПСО). Тези инструменти, като Механизмът за бързо реагиране и Инструментът за мир в Африка, успяха да изиграят важна свързваща роля за ефективното използване на географските или тематичните инструменти на Общността, допринасяйки към целите на съответните национални или регионални стратегии, както и към изграждането на връзки между тях.

Въвеждането на Инструмента за стабилност (ИзС) през 2007 г. значително увеличи възможностите на Комисията за ответна реакция при криза , тъй като компонентът за ответна реакция при криза представлява най-голямата съставна част на този нов инструмент (намален на 1,3 млрд. EUR за седем години след бюджетното уравняване от 21 ноември 2008 г. )[1].

В сравнение с предишния Механизъм за бързо реагиране, компонентът за ответна реакция при криза, предвиден в ИзС, представлява значително увеличение по отношение на финансовите средства (93 млн. EUR през 2007 г. и 129 млн. EUR през 2008 г. и средно по 185 млн. EUR на година за ответни реакции при криза в периода 2007─2013 г.) и по отношение на продължителността на програмите (18 месеца с възможност за продължаване при определени условия). Мерките, приети по член 3 от Регламент ИзС, по-конкретно „помощ в отговор на ситуация на криза или възникваща криза“, се определят от дирекция А на ГД „Външни отношения“ (ГД RELEX) на Европейската комисия, заедно със службите със съответния географски обхват, свързани с външните отношения (групата RELEX), и често със значително участие от страна на делегациите на Комисията в трети страни. Отговорността за решаване и изпълнение на програмите остава в дирекция А на ГД „Външни отношения“, докато делегациите на Комисията често са натоварени с управлението на проектите в съответната държава. Напредъкът през 2008 г. е описан в раздел 2 на настоящия доклад.

1.2. Мерки, които се отнасят до дългосрочни трансрегионални заплахи за сигурността по член 4, параграф 1 и член 4, параграф 2 от Регламент ИзС.

Инструментът за стабилност съдържа също така и дългосрочен компонент, който осигурява „помощ в рамките на стабилни условия за сътрудничество“ .

Комисията определи приоритетите за дългосрочни действия по член 4, параграф 1 и член 4, параграф 2 в стратегическия документ на Инструмента за стабилност за периода 2007─2013 г. На първо място, да подкрепя международните усилия за справяне с разпространението на оръжия за масово унищожение чрез действия, които имат за цел да подобрят ефективния контрол на химични, радиологични и ядрени материали и реактиви, контрола на стоките с двойна употреба и да пренасочат знанията на учените, занимаващи се с разработка на оръжие, към мирни дейности (53 млн. EUR за 2007─2008 г.). Второ, да подкрепя глобалните и трансрегионални усилия за справяне със заплахите, произтичащи от трафик, тероризъм и организирана престъпност (19 млн. EUR за 2007─2008 г.).

Два допълнителни приоритета по член 4, параграф 1 са заплахите за ключови инфраструктурни обекти и ключови морски пътища, които имат потенциално международно измерение. Последните изброени области са нови и ще се нуждаят от задълбочена подготовка, за да се изготвят специфични програми. Комисията включи тези две области в следващата индикативна програма за 2009─2011 г.

Този компонент се планира от ГД „Външни отношения“, но пряка отговорност за ръководството му носи Службата за сътрудничество EuropeAid (ГД AIDCO). Напредъкът през 2008 г. по този компонент е описан в раздел 4 на настоящия доклад.

1.3. „Мерки за изграждане на капацитет в предкризисни и следкризисни ситуации“ по член 4, параграф 3 на Регламент ИзС (по-нататък „готовност за действие при кризи“).

За периода 2007─2008 г. за този компонент бяха предвидени 15 млн. EUR, от които 7 млн. EUR за 2007 г. и 8 млн. EUR за 2008 г. Напредъкът през 2008 г. по този компонент, който също се ръководи централно от дирекция А на ГД „Външни отношения“, е описан в раздел 3 на настоящия доклад.

2. Ответни реакции при криза по Инструмента за стабилност (член 3, бюджетен ред 19.06.01)

2.1. Инструментът за стабилност като част от по-широкия набор от инструменти за ответна реакция при криза на ЕС

За да може ЕС да играе засилена роля като участник във външната политика и политиката за сигурност, Съюзът трябва да има ефективна способност да реагира при кризисни ситуации в трети страни , да подпомага за връщането на тези страни към пътя на устойчиво развитие. Укрепването на способността на Съюза да реагира на кризи, възникнали по света, включва както укрепване на различните инструменти, които са на разположение на Съюза (инструменти за управление на граждански и военни кризи, дипломация, както и сътрудничество за развитие и търговска политика), така и гарантиране на възможността тези инструменти да бъдат привеждани в действие заедно за постигане на целите на съответните национални и регионални стратегии за мир, стабилност и устойчиво развитие. Инструментът за стабилност представлява важно допълнение към инструментите на Общността за ответна реакция при кризисни ситуации. Тези инструменти на Общността, заедно със Съвместните действия на ЕС съгласно ОВППС/ЕПСО и определените пакети по други общностни географски инструменти, стоят в основата на възможността на ЕС за ответни реакции при криза.

2.2. Създаване и приемане на програмите за ответни реакции при кризи по ИзС

Поради самия си характер програмите за ответна реакция при кризи на ИзС не могат да бъдат предварително планирани. Те се разработват в отговор на кризисни ситуации или на възникващи кризи , когато другите финансови инструменти на ЕО не могат да осигурят помощ достатъчно бързо, като се вземат предвид хоризонталните и географските цели и приоритети на ЕС. Предприеманите действия следва да допълват и търсят връзки с географските политики и инструменти на Общността. В повечето случаи ИзС може да бъде мобилизиран при възникване на нова голяма политическа криза или природно бедствие, или при появила се възможност за предотвратяване на криза, или при благоприятна възможност за напредък при разрешаването на конфликт, или при необходимост да се гарантират условия, необходими за предоставяне на помощ от ЕО.

Когато са в отговор на политически кризи, мерките по ИзС в редица случаи са определени и използвани наред с мисии в рамките на ОВППС/ЕПСО , като последният пример е Грузия, където след конфликта през август по механизма за ответна реакция на кризи на ИзС бяха отпуснати 15 млн. EUR, спешно необходими за над 30-те хиляди вътрешно разселени лица и за разчистването на невзривени боеприпаси, паралелно с разполагането на наблюдателна мисия в Грузия (EUMM Грузия). Друг пример за ефективно съответствие на ИзС с ЕПСО и географските инструменти и стратегиите за сътрудничество за развитие са Чад и Централноафриканската република, където паралелно и в подкрепа на мисията EUFOR, ИзС предоставя 15 млн. EUR за полицейската програма MINURCAT за защита на бежански лагери и в подкрепа на преброяването на изборните гласове в Чад, както и 6,5 млн. EUR за реформа на системата за сигурност в Централноафриканската република. В същото време сътрудничеството по финансовия пакет Б от деветия ЕФР финансира Програма за подпомагане на стабилизирането („ Programme d'Accompagnement à la Stabilisation“ ) на стойност 13 млн. EUR, целяща да създаде условията (сигурност на прехраната, възстановяване на социалните инфраструктури, възстановяване на върховенството на закона и механизми за посредничество) за завръщането на вътрешно разселените лица в техните селища. За да се осигурят последващи действия, в рамките на десетия ЕФР са определени 25 млн. EUR за подкрепа на реформата в правосъдието, включително допълнителна помощ за втората фаза на MINURCAT.

Процедурите за одобрение по ИзС са създадени така, че да гарантират бързото приемане на програми за ответна реакция на стойност до 20 млн. EUR . Същевременно действията по ИзС са твърде политически по своя характер и не е възможно да се привеждат в действие лесно и без необходимите политически консултации в рамките на ЕС, с властите на въпросната държава и с останалите международни участници.

2.3. Програми за ответна реакция при криза по ИзС, одобрени през 2008 г.

2.3.1. Изпълнение на бюджета

По отношение на бюджетните кредити за поети задължения бюджетът за „Ответна реакция и готовност при кризи“ (19.0601) е увеличен с повече от една трета от 100 млн. EUR през 2007 г. на 136 871 млн. EUR през 2008 г. От тази сума 128,87 млн. EUR са заделени за ответна реакция при кризи[2] . Нормата на усвояване на поетите задължения към края на годината е 100 %[3] . Друг показател за значителното подобряване на навременното предоставяне на отговор при криза е фактът, че за 75 % от тези поети задължения вече са сключени договори (96 млн. EUR) , в сравнение с 45 % през 2007 г.

Първоначалното равнище от 70 млн. EUR на бюджетните кредити за плащания по бюджетен ред 19.0601 за бюджет 2008 г. се оказа недостатъчно в хода на годината. Следователно бе необходимо да се изиска прехвърлянето на допълнителни бюджетни кредити за плащания от 37 млн. EUR. Окончателното изпълнение бе от 92 млн. EUR, което е почти трикратно увеличение в сравнение с нивата на плащания през 2007 г. В проценти това представлява 85 % от общите бюджетни кредити през 2008 г. (включително увеличението), което също е повече от нормата на изпълнение през 2007 г. (68 %).

2.3.2. Програми, приети през 2008 г.

През втората му година на действие по Инструмента за стабилност са финансирани отново значителен брой проекти за ответна реакция при криза посредством приемането на извънредни мерки за помощ съгласно Регламент ИзС. Като цяло през 2008 г. бяха приети (и поети като задължение) 26 решения за финансиране , включително два нови инструмента на ИзС и 16 действия по инструментите на ИзС . Пълният списък с всички решения за финансиране, приети през 2008 г. по бюджетен ред 19.0601, е включен в приложенията към този доклад.

Най-важните ответни действия при криза през 2008 г. включват подкрепа за разрешаване на конфликта в Демократична република Конго (10 млн. EUR) , подкрепа за несигурния мирен процес и преход в Непал (5,95 млн. EUR) , подкрепа за вътрешно разселените лица след конфликта в Грузия (15 млн. EUR) , по-нататъшна подкрепа за изграждането на мир в Косово на стойност 14,2 млн. EUR по време на трудния преход след обявяване на независимостта и началото на мисията EULEX на ЕС, значителна програма за възстановяване в Бангладеш след опустошителния циклон Сидр (13 млн. EUR) , както и допълнителна подкрепа за несигурния помирителен процес в Ливан в помощ на подготовката на изборите през 2009 г. (4 млн. EUR) . Освен това бяха приети два нови инструмента в подкрепа на по-маломащабни и спешни действия за преходно правосъдие и международни трибунали (12 млн. EUR), както и за посредничество и помирение (5,5 млн. EUR).

Две години след своето създаване компонентът за ответна реакция при кризи на Инструмента за стабилност е вече установен като особено полезен допълващ механизъм на ЕС при управлението на кризи. По отношение на географското разпределение общо за 2007 г. и 2008 г. бяха заделени 220 млн. EUR за 59 действия в цял свят .

През последните две години най-голям дял от подкрепата бе предоставен в Африка (най-вече Демократична република Конго, Централноафриканската република, Чад, Сомалия − 29 % ), следван от действия в Азия (основно Афганистан, Шри Ланка, Непал, южен Тайланд, Аче, Източен Тимор − 19 % ), Близкия изток (Ливан, Палестина, иракски бежанци в Сирия − 12 % ), Косово (24 млн. EUR) и Грузия (17 млн. EUR).

В тематично отношение приетите мерки покриват широк спектър от проблеми и са насочени към специфичните нужди на всяка отделна ситуация на конфликт или след конфликт: съвети в краткосрочен план за разработване и въвеждане на реформа в системата за сигурност в ситуации след конфликт (Централноафриканската република, Демократична република Конго, Гвинея Бисау, Ливан, Палестина, Източен Тимор), мерки в области, където действат мисии по ЕПСО (Грузия, Косово, Демократична република Конго, Афганистан, Чад, Палестина), подкрепа за регионалния капацитет за укрепване на мира (АС—AMISOM в Сомалия, посредничеството АС—ООН в Дарфур), върховенство на закона и преходно правосъдие (Афганистан, Киргизстан, Колумбия, Хаити, Сиера Леоне, Соломонови острови), подкрепа за временната администрация (Международна гражданска служба Косово), разрешаване на конфликти и помиряване (Шри Ланка, Тайланд, Колумбия, Уганда, Зимбабве, Перу, Палестина, Бирма/Мианмар, Непал), програми за възстановяване след конфликт или бедствие и оценка на нуждите (Бангладеш, Никарагуа, Ливан, Перу), подкрепа за разселено население (Ливан, Сирия), конфликти за използването на ресурси (специален механизъм).

2.4. Инструментите на ИзС: Инструмент за първоначални и последващи политически съвети и посредничество, Инструмент при конфликти за ресурси, Инструмент за преходно правосъдие

С оглед на положителния опит, придобит от Механизма за бързо реагиране, решенията за финансиране по ИзС за приемане на инструменти включваха някои ключови тематични области на ответна реакция при кризи, които обикновено изискват незабавното предприемане на по-маломащабни действия. Тези области сега обхващат политически съвети и посредничество, конфликти за ресурси и преходно (след ситуация на конфликт) правосъдие. Инструментите правят възможно финансирането на спешни, маломащабни и целенасочени мерки на равнище на вторично оправомощен разпоредител без необходимост от отделно решение за финансиране.

До края на 2008 г. приетите през 2007 г. инструменти за Политически съвети и посредничество (ИПСП, 10 млн. EUR) и за Конфликти за ресурси (ИКР, 2 млн. EUR) бяха използвани в пълна степен и бяха сключени договори. През 2007 г. по ИПСП бяха финансирани 5 дейности, а през 2008 г. – 12. Те включваха в краткосрочен план спешни политически съвети и опит за Гвинея-Бисау, Армения, Грузия, Ливан, Шри Ланка и Мианмар и други кризисни мерки, както и финансиране съвместно с ООН и Световната банка на общи оценки за нуждите след бедствие в Бангладеш, Мианмар, Хаити и Украйна. В рамките на ИКР общо бяха финансирани 5 действия в подкрепа на борбата срещу незаконната минна дейност и търговия с диаманти като част от процеса Кимбърли и на незаконното използване на други природни ресурси в други райони.

През 2008 г . бе приет нов инструмент за преходно правосъдие на стойност 12 млн. EUR за предоставяне на навременна и целенасочена подкрепа на международни трибунали и инициативи за преходно правосъдие. Партньорите на Комисията, натоварени с изпълнението, са международни и регионални организации, държавни и недържавни участници и/или конкретните трибунали и комисиите „за истината“. През 2008 г. бе договорено едно първо такова действие за 2,5 млн. EUR, предоставящо спешно необходимо финансиране за Международния трибунал, пред който се разглеждат военните престъпления, извършени от Чарлз Тейлър в Сиера Леоне. Освен това през декември 2008 г. бяха определени 5,5 млн. EUR за решение по втори ИСПС.

2.5. Напредък по програмите за ответна реакция при кризи, приети през 2007 г.

Почти всички поети задължения за 2007 г. за ответна реакция при кризи са договорени (97 %). Плащанията по тези договори възлизат на 65 %. Тъй като продължителността на проектите обикновено е между 12 и 18 месеца, по-голямата част от мерките от 2007 г. все още са в изпълнение, като дават резултати на място. Редица мерки, като например проектът за съдебна реформа в Афганистан, бяха междувременно завършени. Подробностите относно оперативния напредък и въздействието от мерките от 2007 г. са описани в приложенията.

2.6. Роля на делегациите на Комисията

Делегациите на Европейската комисия в държавите бенефициери гарантират непосредственото и редовно наблюдение на всички програми по ИзС. В много случаи делегациите представят на централните служби на Комисията предложения за проекти и също така са пряко отговорни за изпълнението на приетите програми за помощ.

Както и през 2007 г. по-голямата част от проектите (21 от общо 26 решения за финансиране и 3 действия по инструментите на ИзС) бяха възложени за изпълнение на делегациите в съответната държава. В резултат на това през 2008 г. делегациите са подписали 40 договора по бюджетен ред 19.0601. Като цяло от 2007 г. насам 40 действия за ответна реакция при криза, което представлява 180 млн. EUR, са предоставени на 27 делегации на Комисията. Това позволява не само договаряне и сключване на договори с местни партньори и навременни корекции, ако това е необходимо, но и непосредствено наблюдение на изпълнението на проектите на място.

2.7. Допълнителни поуки

Функционирането на компонента за ответна реакция при криза по ИзС продължава да е успешно и отговаря на целите на регламента. Бюджетът за 2008 г. за ответна реакция при криза бе изцяло поет като задължения. Организационните структури в службите от групата RELEX доказаха, че са подходящи и дават възможност за бързо определяне и приемане на програми. Одобрените програми спомогнаха за усилията за ответна реакция при кризи по целия свят, като представляваха полезно (а понякога решаващо) допълнение към другите мерки за ответна реакция при криза на ЕС, като например в Грузия, Косово, Чад и Централноафриканската република.

През 2009 г. Комисията възнамерява да проведе оценка на цялата програма въз основа на мерките, приети през 2007 г. и 2008 г. (колкото те са достигнали етап, позволяващ да се извърши полезен анализ), за да добие по-добра представя за въздействието, ефикасността, устойчивостта и другите резултати от компонента на ИзС за ответна реакция при криза. След завършването на оценката, тя ще бъде представена на Парламента и на Съвета.

3. Компонентът за готовност при криза на инструмента за стабилност (статия 4.3, бюджетен ред 19.06.01)

По отношение на компонента на ИзС за „готовност при криза“, през 2008 г. бе постигнат допълнителен напредък в консолидирането на Партньорството за укрепване на мира , което има за цел да мобилизира и да привлече гражданския опит в дейности за поддържането на мира. Той се съсредоточава главно върху укрепването на капацитета на съответните партньори да реагират бързо при кризи, и е насочен най-вече към организации на гражданското общество и научни центрове, но също така и международни и регионални организации и съответните агенции на държавите-членки на ЕС.

През 2008 г. беше разпределен общ финансов пакет от 15 млн. EUR поети като задължения през 2007 г. и 2008 г ., и бяха изпълнени компонентите и целите, определени в съответните годишни програми за действие.

В този контекст бяха организирани две покани за представяне на предложения от страна на организации на гражданското общество в рамките на подкрепата по Партньорството за укрепване на мира: покана за предложения за засилване на изграждането на капацитет и първи етап от покана за предложения за организиране на кръгли маси. Успешните предложения по поканата за изграждане на капацитет включваха комбинация от хоризонтални, междурегионални и специфични за дадена криза действия за изграждане на капацитет с широко географско покритие (съседни на ЕС региони, Африка, Азия, Карибския басейн и т.н.). За първия етап от поканата за предложения за организиране на кръгли маси успешните предложения отново представляваха както хоризонтални, така и специфични за дадена криза предложения, като действията бяха съсредоточени върху съседни на ЕС региони.

Освен това бяха отпуснати преки безвъзмездни средства (в рамките на сътрудничеството с международни организации по ранно предупреждаване и ранно възстановяване) на Африканския съюз (подкрепа за системата на АС за ранно предупреждаване), на Програмата за развитие на ООН (за сътрудничество относно оценки на нуждите след конфликт и след бедствие и относно природни ресурси и конфликт) и на съответни агенции за обучение на държавите-членки на ЕС в рамките на обучения за граждански мисии за стабилизиране.

През последната година процесът на диалог с организации на гражданското общество беше допълнително задълбочен чрез организирането на редица консултативни срещи (през февруари, юни и октомври) и използването на уеб-портала на Партньорството за укрепване на мира като средство за комуникация с партньорите.

По отношение на „Инициативата за изграждане на мир“ (преди това известна като „Мрежа за предотвратяване на конфликти“), която постепенно се интегрира в Партньорството, дейността на десетте организации на гражданското общество, които сътрудничат в тази област, бе съсредоточена върху интегрирането на допълнителния опит на партньорите в шест области: посредничество, регионално сътрудничество в сферата на околната среда, икономиката и природните ресурси, сигурност, демократизация и преходно правосъдие, равенство между половете, изграждане на капацитет и обучение. Работата в рамките на тези области беше съсредоточена върху събирането на този опит в помощ на предотвратяване на конфликти и политически и практически аспекти на изграждането на мир.

4. Дългосрочната част на инструмента за стабилност (статии 4.1 и 4.2, бюджетни редове 19.0603 и 19.0602)

Въз основа на Стратегическия документ 2007─2011 г. и индикативната програма за 2007─2008 г., през 2008 г. бяха проведени следните дейности:

4.1. 19.0603 — Трансрегионални действия в областта на организираната престъпност, трафика, защитата на важни инфраструктурни обекти, заплахите за общественото здраве и борбата с тероризма и 19.060203 Политика на Общността за борба с разпространението на леки въоръжения

Всички дейности по годишния план за действие за 2007 г. (9 млн. EUR) бяха изцяло договорени. Годишният план за действие за 2008 г. (13,3 млн. EUR) бе приет през ноември 2008 г. Той предоставя допълнително финансиране за Инструмента за експертна подкрепа и за справяне с трафика от/към Афганистан, както и за справяне с незаконното натрупване и трафик на оръжие, борбата срещу организираната престъпност и тероризма в Африка и предотвратяване на отклоняването на прекурсори на наркотични вещества в Латинска Америка и Карибския басейн.

Инструментът за експертна подкрепа, който представлява механизъм за мобилизиране на висококвалифицирани експерти в подкрепа на планирането и определянето на мерки в редица области на трансрегионални заплахи за сигурността, бе успешно изпълнен през 2008 г. Бе дадено началото на покана към държавите-членки за представяне на предложения и бяха подписани договори с пет консорциума, водени от агенции на държавите-членки, както и едно споразумение със Съвместния изследователски център на Комисията за специфична техническа помощ. Освен това бяха организирани пет семинара и мисии в над 40 държави.

През декември 2008 г. от името на консорциум, включващ държави-членки на ЕС, Службата по наркотици и престъпност към ООН и Интерпол, с GtZ бе подписан мащабният проект „Борба с трафика от/към Афганистан“ на стойност 9,5 млн. EUR (за 1-вия и 2-рия етап). През декември 2008 г. със Службата по наркотици и престъпност към ООН бе подписан проектът PRELAC (Борба с трафика на прекурсори на наркотици в Латинска Америка и Карибския басейн), чието изпълнение ще започне през първото тримесечие на 2009 г. Посредством отделна извънредна мярка, приета през декември 2008 г., бе подписан проект за подкрепа на борбата срещу нелегалното натрупване и трафик на оръжие в Централна Америка и съседните държави.

Като се има предвид, че първият проект, определен по годишния план за действие за 2007 г. започна в началото на 2009 г. и е в много ранен стадий на изпълнение, евентуални изводи могат да се очакват през 2010 г.

4.2. 19.0602 — Действия в областта на намаляване на риска и осигуряване на готовност, свързани с химични, ядрени и биологични материали или реактиви

Годишната програма за действие за 2008 г. (ГПД, 23,5 млн. EUR[4]) бе приета през декември 2008 г. Тя предвижда помощ за алтернативна трудова заетост на бивши научни кадри и инженери в областта на оръжейното производство чрез ISTC/STCU ( Международен център за наука и технология в Москва / Център за наука и технология в Украйна, Киев ), за укрепване на гражданския капацитет и обмен на информация за борба с нелегалния трафик с химични, биологични, радиологични и ядрени материали, за засилване на контрола върху износа на продукти с двойна употреба и за подобряване на капацитета срещу биологични заплахи. Повече информация е предоставена в приложението.

Всички дейности, определени в ГПД 2007 за статия 4.2, бяха изцяло договорени и започнаха през 2008 г. Като се има предвид, че първите проекти стартираха само преди няколко месеца, до този момент не са били изготвяни оценки. Въпреки това се предвижда провеждането на оценки и одити през 2010 г.

Докато дейностите в повечето области, обхванати от статия 4.2 са традиционно насочени към бившия Съветски съюз, включително и в ГПД 2007/2008, сега се полагат усилия за разширяване на географския обхват на помощта. Нови региони/държави се възползват от помощта по ИзС за дейности, целящи укрепването на техния капацитет за контрол над износа и предотвратяване на нелегалния трафик на химични, биологични, радиологични и ядрени материали: пет държави в Западните Балкани, Албания, Турция, Мароко, Тунис, Египет, Обединени арабски емирства, Китай и Тайланд. Освен това проучвателните експертни мисии, проведени в рамките на Инструмента за експертна подкрепа, потвърдиха необходимостта от укрепване на капацитета в страни от Югоизточна Азия, Близкия изток и части от Африка. Тези страни ще бъдат включени в бъдещия обхват на помощ по статия 4.2.

5. Заключение

След втората година на функционирането си Инструментът за стабилност е особено полезен инструмент в инвентара от инструменти на ЕС за управление на кризи.

Инструментът за стабилност, заедно с другите инструменти на Общността, съставя важна част от всеобхватния подход на ЕС към управлението на кризи, който доби значителна подкрепа в ЕС и по света, като това бе подчертано в миналогодишния доклад относно Европейската стратегия за сигурност.

Доброто сътрудничество с държавите-членки, Европейския парламента и Съвета даде възможност на Комисията да разработи краткосрочни и дългосрочни програми по ИзС, които отговарят на основните нужди.

От важно значение е ИзС да продължи да бъде добре финансиран с оглед на нарастващите искания за интервенция на ИзС.

[1] Съгласно член 24 от Регламент ИзС общият финансов пакет за Инструмента за стабилност за периода 2007─2013 г. е 2,062 млрд. EUR. От тази сума регламентът определя, че не повече от 7 %, 15 % и 5 % съответно се разпределят за мерки съгласно член 4, параграф 1 , член 4, параграф 2 и член 4, параграф 3, което представлява най-много 557 млн. EUR. Това оставя най-малко 73 % от цялата сума за мерки, попадащи в обхвата на член 3 или „ответна реакция при криза“. След бюджетното равняване от ноември 2008 г. обаче, в резултат на което 240 млн. EUR са преразпределени от 19.0601 към инструмента за прехрана, наличната сума за реакция при кризи се намалява до 1,27 – 1,29 млрд. EUR за периода 2007-2013 г. вместо първоначално планираните 1,49 млрд. EUR.

[2] Останалите 8 млн. EUR са предвидени за мерки по статия 4.3 – Готовност при кризи, вж. по-долу.

[3] По 19.0601 цялата сума от 136 871 млн. EUR в кредити C1 бе поета. Освен това 236 868,50 EUR бяха поети в кредити C4.

[4] Първоначалните общи бюджетни кредити по 19.060201 за 2008 г. бяха 27 млн. EUR, от които 1,5 млн. EUR бяха прехвърлени към 19.080103 за Грузия и приносът от 2 млн. EUR за Инструмента за експертна подкрепа е включен в ГПД 2008 в статия 4.1.